CELEX: E2014J0010
Language: et
Date: 2014-12-18 00:00:00
Title: Kohtu otsus, 18. detsember 2014, kohtuasjas E-10/14 – Enes Deveci ja teised vs. Scandinavian Airlines System Denmark-Norway-Sweden (Direktiiv 2001/23/EÜ – Ettevõtete üleminek – Kollektiivlepingud – Ettevõtlusvabadus)

4.6.2015   
            
            
               ET
            
            
               Euroopa Liidu Teataja
            
            
               C 183/10
            
         KOHTU OTSUS,
   18. detsember 2014,
   kohtuasjas E-10/14
   Enes Deveci ja teised vs. Scandinavian Airlines System Denmark-Norway-Sweden
   (Direktiiv 2001/23/EÜ – Ettevõtete üleminek – Kollektiivlepingud – Ettevõtlusvabadus)
   (2015/C 183/11)
   Kohtuasjas E-10/14 Enes Deveci ja teised vs. Scandinavian Airlines System Denmark-Norway-Sweden on Eidsivatingi apellatsioonikohus (Eidsivating lagmannsrett) järelevalveameti ja kohtu asutamise kohta sõlmitud EFTA riikide lepingu artikli 34 alusel esitanud kohtule TAOTLUSE, mis käsitleb Euroopa Parlamendi ja nõukogu direktiivi 2001/23/EÜ (ettevõtjate, ettevõtete või nende osade üleminekul töötajate õigusi kaitsvate liikmesriikide õigusaktide ühtlustamise kohta) tõlgendamist. Kohus koosseisus esimees Carl Baudenbacher, ettekandev kohtunik Per Christiansen ja kohtunikud Per Christiansen ja Páll Hreinsson ja tegi 18. detsembril 2014 otsuse, mille resolutiivosa on järgmine:
   
               1.
            
            
               Direktiivi 2001/23/EÜ artikli 3 lõikega 3 on kooskõlas, et pärast eelmise, võõrandajaga sõlmitud kollektiivlepingu tingimuste aegumist asendatakse üleviidud töötajate palgatingimused omandaja kehtivas kollektiivlepingus sätestatud tingimustega vastavalt siseriiklikule õigusele.
               Töötajate palga vähenemine kas oluliselt või vähemal määral seda hinnangut ei mõjuta.
               Siseriiklik kohus peab siiski otsustama, kas kohaldatava siseriikliku õigusega nähakse ette jätkuv mõju sellistel asjaoludel nagu käesolevas kohtuasjas. Direktiivi 2001/23/EÜ artikli 3 lõiget 3 tuleb tõlgendada nii, et sellises kollektiivlepingus, mille suhtes esineb jätkuv mõju, sätestatud tingimused moodustavad „kollektiivlepingu tingimused” seni, kuni töösuhtele ei kohaldata uut kollektiivlepingut või asjaomaste töötajatega ei ole sõlmitud uusi üksikuid kokkuleppeid.
            
         
               2.
            
            
               Direktiivi 2001/23/EÜ artikli 3 lõige 3 ei takista omandajat kohaldamast üleviidud töötajatele omandaja kollektiivlepingut kaks kuud pärast üleviimist, kui kõnealust kollektiivlepingut kohaldatakse kooskõlas siseriikliku õigusega.
               Direktiivi 2001/23/EÜ artikliga 3 on siiski välistatud võimalus, et üleviidud töötajate sissetulek võrreldes nende olukorraga vahetult enne üleviimist oluliselt väheneb, kuna nende tööstaaži võõrandaja juures ei võeta piisavalt arvesse palgaastme kindlaksmääramisel omandaja juures ja kui uue kohaldatava kollektiivlepingu töö tasustamise tingimustes võetakse muu hulgas arvesse ka tööstaaži pikkust. Sellisel juhul tuleb arvesse võtta juba omandaja juures töötavate töötajate samaväärset tööstaaži.
               Siseriikliku kohtu ülesanne on kontrollida, kas omandaja kollektiivlepinguga kehtestatud palgatingimustes võetakse tööstaaži nõuetekohaselt arvesse.